Document ID: 32008R1237

РЕГЛАМЕНТ (ЕО) № 1237/2008 НА КОМИСИЯТА
от 11 декември 2008 година
за изменение на Регламент (ЕО) № 1043/2005 за прилагането на Регламент (ЕО) № 3448/93 на Съвета относно системата за възстановяване на средства при износа на някои селскостопански продукти, изнасяни под формата на стоки, които не са включени в приложение I към Договора, както и на критериите за определяне размера на такова възстановяване
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени от преработката на селскостопански продукти (1), и по-специално член 8, параграф 3, първа алинея от него,
като имат предвид, че:
(1)
Съгласно член 5, параграф 3 от Регламент (ЕО) № 1043/2005 на Комисията (2) когато за производството на изнасяните стоки се използват определени стоки, ставката на възстановяване, която трябва да се използва при изчисляване на размера за всеки от основните продукти, за продуктите, получени от тяхната преработка, или за приравнени към една от тези две категории продукти, които са използвани за производството на изнасяните стоки, следва да се равнява на ставката на възстановяване, която се прилага, когато изходните стоки се изнасят в непреработен вид.
(2)
Съгласно член 19, параграф 1 от Регламент (ЕО) № 1043/2005 когато ситуацията на световните пазари по отношение на търговията с яйчен албумин, попадащ под кодове по КН 3502 11 90 и 3502 19 90, или когато специфичните изисквания на някои пазари налагат това, възстановяването при тези стоки може да бъде разграничено според местоназначението им.
(3)
Взети заедно, член 5, параграф 3 и член 19, параграф 1 от Регламент (ЕО) № 1043/2005 могат да доведат до неправилното тълкуване, че стоки, съдържащи съставката яйчен албумин и изнасяни за трети страни, по-специално за Южна Корея, Япония, Малайзия, Тайланд, Тайван и Филипините, могат да се ползват от по-високите ставки на възстановяване, предназначени единствено за износа за посочените местоназначения на яйчен албумин в непроменено състояние.
(4)
По тази причина за по-голяма яснота и с цел защита на финансовите интереси на Общността е целесъобразно да бъде пояснено, че съгласно член 19, параграф 1 от Регламент (ЕО) № 1043/2005 единствено износът на яйчен албумин в непроменено състояние може да се ползва от по-високите ставки на възстановяване, определени за посочените местоназначения.
(5)
Поради това Регламент (ЕО) № 1043/2005 следва да бъде съответно изменен.
(6)
Мерките, предвидени в настоящия регламент, са в съответствие със становището на Управителния комитет по хоризонталните въпроси относно търговията с преработени селскостопански продукти, които не са изброени в приложение I,
ПРИЕ НАСТОЯЩИЯ РЕГЛАМЕНТ:
Член 1
Член 19, параграф 1 от Регламент (ЕО) № 1043/2005 се заменя със следния текст:
„1. Възстановяването на средства при износа на казеини, попадащи под код по КН 3501 10, на казеинати, попадащи под код по КН 3501 90 90, или на яйчен албумин, попадащ под кодове по КН 3502 11 90 и 3502 19 90 и изнасян в непроменено състояние, може да бъде разграничено според местоназначението, ако това се налага:
а)
от ситуацията на световните пазари по отношение на търговията с посочените стоки; или
б)
от специфичните изисквания на някои пазари.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият pегламент е задължителен в своята цялост и се прилага пряко във всички държави-членки.
Съставено в Брюксел на 11 декември 2008 година.

Labels: 3
6